-----------------------------------------------------------------------
  9. การควบคุมภายใน

  -----------------------------------------------------------------------

คณะกรรมการบริษัทได้มอบหมายให้คณะกรรมการตรวจสอบ (Audit Committee)
รับผิดชอบกำกับดูแลให้ฝ่ายบริหารจัดให้มีระบบควบคุมภายในอย่างมีประสิทธิภาพและประสิทธิผล
มีความเหมาะสมและรัดกุมเพียงพอ โดยครอบคลุมทุกด้าน ทั้งด้านการเงิน บัญชี การปฏิบัติงาน
การดำเนินการให้เป็นไปตามกฎหมาย ข้อบังคับ ระเบียบที่เกี่ยวข้อง และการบริหารความเสี่ยง
และจัดให้มีกลไกการตรวจสอบและถ่วงดุลที่มีประสิทธิภาพเพียงพอในการปกป้องรักษาและดูแลเงินทุนของผู้ถือหุ้นและสินทรัพย์ของบริษัทอยู่เสมอ
จัดให้มีระเบียบการปฎิบัติงานของผู้บริหารและพนักงาน อย่างเป็นลายลักษณ์อักษร
และกำหนดลำดับขั้นของอำนาจอนุมัติของผู้บริหาร โดยมีฝ่ายตรวจสอบภายในทำหน้าที่ตรวจสอบ
สอบทานและติดตามผลระบบการปฏิบัติงานของทุกระบบงานให้เป็นไปตามแผนงานตรวจสอบภายในประจำปีที่คณะกรรมการตรวจสอบได้อนุมัติ
โดยคณะกรรมการบริษัทได้รับทราบรายงานจากคณะกรรมการตรวจสอบที่ได้สอบทานและรับทราบผลการปฏิบัติงานของฝ่ายตรวจสอบภายใน
และการแก้ไขปรับปรุงการปฎิบัติงานของหน่วยงานต่างๆ
เพื่อให้ระบบควบคุมภายในมีประสิทธิผลยิ่งขึ้น โดยคณะกรรมการตรวจสอบและคณะกรรมการบริษัท
จะประเมินประสิทธิภาพและความเพียงพอของการควบคุมภายใน
ตามองค์ประกอบการควบคุมภายในเป็นประจำทุกสิ้นปี สำหรับปี 2552 คณะกรรมการบริษัท
ได้สรุปความเห็นเกี่ยวกับความเพียงพอและความเหมาะสมของระบบการควบคุมภายในของบริษัทในการประชุมคณะกรรมการครั้งที่
1/2553 เมื่อวันที่ 25 กุมภาพันธ์ 2553
เห็นว่าโดยรวมบริษัทและบริษัทย่อยมีระบบการควบคุมภายในที่มีประสิทธิภาพเพียงพอ
และเหมาะสมกับลักษณะของธุรกิจ และไม่พบข้อบกพร่องของระบบการควบคุมภายใน
ตามองค์ประกอบการควบคุมภายใน 5 ส่วน ที่จะมีผลกระทบอย่างเป็นสาระสำคัญต่อความเชื่อถือได้
ทั้งนี้บริษัทตระหนักถึงความสำคัญของการใช้การควบคุมภายในเป็นเครื่องมือช่วยในการบริหารจัดการความเสี่ยง
เพื่อสร้างความเชื่อมั่นได้ว่าระบบการบริหารและระบบการปฏิบัติการสอดคล้องต่อโครงสร้างทางการควบคุมของบริษัท
เป็นไปตามวัตถุประสงค์ของการควบคุมภายใน
ทั้งการสร้างความเชื่อถือได้และความถูกต้องของข้อมูล การปฏิบัติตามกฎระเบียบ
และรักษาความปลอดภัยของทรัพย์สิน ก่อให้เกิดการดำเนินงานอย่างมีประสิทธิภาพ เกิดประสิทธิผล
และบรรลุวัตถุประสงค์และเป้าหมายของบริษัทอย่างแท้จริง
ซึ่งสามารถสรุปได้ตามองค์ประกอบของการควบคุมภายในได้ดังนี้:-

องค์กรและสภาพแวดล้อม

คณะกรรมการบริหารได้กำหนดให้มีผังโครงสร้างการบริหารองค์กรซึ่งปรับเปลี่ยนให้เหมาะสมสอดคล้องกับการเติบโตของธุรกิจและสภาวะแวดล้อมที่เปลี่ยนแปลงอยู่เสมอ
รวมถึงเสริมสร้างเพื่อให้เกิดศักยภาพด้านการแข่งขันให้เพิ่มมากขึ้น
โดยกำหนดเป้าหมายการดำเนินธุรกิจที่ชัดเจนและวัดผลได้ กำหนดแนวทาง กลยุทธ์ แผนธุรกิจ
อำนาจหน้าที่ สายการบังคับบัญชา การรายงาน และระเบียบวิธีปฏิบัติงานเป็นลายลักษณ์อักษร
เพื่อให้สอดคล้อง

กับกลยุทธ์และคุณค่าหลักขององค์กรได้อย่างเหมาะสม ในทุกส่วนงาน โดยสื่อสารให้พนักงานได้ทราบ
แนวนโยบายและเป้าหมายหลักขององค์กรโดยทั่วถึง เพื่อให้เกิดความเข้าใจในทิศทางเดียวกัน
เอื้ออำนวยให้พนักงานสามารถปฏิบัติงานได้อย่างมีประสิทธิภาพ
และก่อให้เกิดการบริหารจัดการที่บรรลุเป้าหมาย
นอกจากนี้บริษัทยังให้ความสำคัญกับการควบคุมภายในในเรื่องจริยธรรมและคุณภาพของคน
ซึ่งเป็นการควบคุมที่มุ่งเน้นให้เกิดจิตสำนึก (Soft Control) ควบคู่ไปกับการควบคุมเชิงปฏิบัติการ
สร้างบรรยากาศของการควบคุม เพื่อให้เกิดทัศนคติที่ดีต่อการ

ควบคุมภายใน ทำให้ทั้งพนักงานและผู้บริหารตระหนักถึงประโยชน์ของการควบคุมภายใน
และเกิดศักยภาพในการพัฒนาอย่างต่อเนื่อง
นอกจากนี้คณะกรรมการยังได้ให้ความสำคัญต่อความซื่อสัตย์สุจริต
รวมทั้งจริยธรรมในการดำเนินธุรกิจ
โดยได้กำหนดและประกาศจรรยาบรรณธุรกิจของบริษัทเป็นลายลักษณ์อักษรตั้งแต่ปี 2546
และได้ปรับปรุงในปี 2551 เป็นฉบับที่ 3 ให้เหมาะสมและชัดเจนยิ่งขึ้น เพื่อให้กรรมการ ผู้บริหาร
และพนักงานทุกคนได้ทราบถึงมาตรฐานการปฏิบัติที่เหมาะสมถูกต้องตามกฎหมาย จริยธรรม
และคุณธรรมที่ดี โดยกำหนดเป็นข้อพึงปฏิบัติต่อผู้ถือหุ้น ต่อพนักงาน ต่อลูกค้า ต่อคู่ค้า
ต่อคู่แข่งทางการค้า และต่อสังคมส่วนรวม
รายละเอียดอยู่ภายใต้รายงานการปฎิบัติตามหลักกำกับดูแลกิจการที่ดีในรายงานนี้
ทั้งนี้เพื่อให้ผู้ถือหุ้นและกลุ่มบุคคลที่เกี่ยวข้องโดยรวมมีความเชื่อมั่นต่อกรรมการ
ผู้บริหารและพนักงานของบริษัทในการปฏิบัติหน้าที่อย่างมืออาชีพ ด้วยความซื่อสัตย์ สุจริต โปร่งใส
เป็นธรรม ไม่แสวงหาประโยชน์ให้ตนเองโดยใช้ข้อมูลใดๆ
ขององค์กรซึ่งยังไม่ได้เปิดเผยต่อสาธารณชน ตลอดจนกำหนดมาตรการในการทำธุรกรรมใดๆ
ในลักษณะที่ไม่ก่อให้เกิดความขัดแย้งทางผลประโยชน์ต่อองค์กร
และได้มีการติดตามให้มีการปฏิบัติอย่างจริงจัง

การบริหารจัดการความเสี่ยง

คณะกรรมการบริษัท ได้จัดให้มีคณะกรรมการบริหารความเสี่ยงขึ้นในปี 2547
ประกอบด้วยผู้บริหารระดับสูงในแต่ละสายงานที่เกี่ยวข้อง โดยได้กำหนดบทบาท หน้าที่
ความรับผิดชอบไว้อย่างชัดเจน เพื่อบริหารความเสี่ยงอย่างเป็นระบบ
ครอบคลุมทุกกระบวนการทำงานที่มีความเสี่ยงที่สำคัญขององค์กร
เป็นไปตามการควบคุมภายในตามแนวทาง COSO – ERM
ในองค์ประกอบเรื่องความเสี่ยงอย่างครบถ้วน ได้แก่ การระบุเหตุการณ์เสี่ยง
การประเมินความเสี่ยง และการตอบสนองต่อความเสี่ยง
โดยให้ความสำคัญกับปัจจัยความเสี่ยงทั้งจากภายในและภายนอก
ตั้งแต่ความเสี่ยงในระดับกิจกรรมจนถึงระดับองค์กร เพื่อร่วมกันจัดทำกรอบแผนงาน
วัตถุประสงค์ที่ชัดเจน วัดได้ ปฏิบัติได้ สอดคล้องกับวิสัยทัศน์และพันธกิจของบริษัท
และสื่อสารให้พนักงานและผู้บริหารได้ตระหนักถึงความสำคัญของการบริหารความเสี่ยง
เพื่อก่อให้เกิดการควบคุมที่สามารถลดความเสียหายที่เกิดจากความเสี่ยงให้อยู่ในระดับที่ยอมรับได้
โดยฝ่ายตรวจสอบภายในของบริษัท ได้นำแนวทางการวิเคราะห์จัดการความเสี่ยงมาประยุกต์ใช้
เพื่อประเมินความเพียงพอของระบบการควบคุมภายในและผลักดันให้เกิดการควบคุมตนเองของหน่วยงานต่างๆ
และสร้างมาตรฐานการทำงานให้มีประสิทธิภาพมากยิ่งขึ้น

การควบคุมการปฏิบัติงานของฝ่ายบริหาร

บริษัทได้จัดทำนโยบายและระเบียบวิธีปฏิบัติงานเป็นลายลักษณ์อักษรเพื่อให้พนักงานทุกคนมีแนวทางปฏิบัติงานให้เป็นไปในทิศทางเดียวกันทั้งในด้านการเงิน
การจัดซื้อ การขายสินค้า การควบคุมดูแลการใช้ทรัพย์สินของบริษัทให้เกิดประโยชน์
มีการแบ่งแยกหน้าที่ผู้ปฏิบัติงาน ผู้ติดตามควบคุม ประเมินผล และผู้อนุมัติ ออกจากกัน
เพื่อให้เกิดการถ่วงดุลและตรวจสอบระหว่างกันอย่างเหมาะสม
รวมทั้งการกำหนดวงเงินอำนาจอนุมัติไว้อย่างชัดเจน
จัดให้มีแผนการปฏิบัติงานที่สอดคล้องกับนโยบายและวัตถุประสงค์ขององค์กร
ภายใต้กรอบเวลาที่เหมาะสม
พร้อมทั้งจัดให้มีระบบงบประมาณโดยวิเคราะห์และควบคุมความคุ้มค่าของการใช้จ่ายให้เกิดประโยชน์สูงสุด

นอกจากนี้บริษัทยังได้กำหนดขั้นตอนการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าว โดยจัดตั้งคณะทำงานเพื่อศึกษาข้อดี ข้อเสีย ผลกระทบ
เสนอต่อกรรมการบริหาร กรรมการตรวจสอบ และกรรมการบริษัทเพื่อพิจารณา
โดยการอนุมัติธุรกรรมนั้นได้คำนึงถึงประโยชน์สูงสุดของ

บริษัทเป็นสำคัญ และพิจารณาโดยถือเสมือนเป็นรายการที่กระทำกับบุคคลภายนอก (On arms’
length basis) และได้กระทำโดยผู้ที่ไม่มีส่วนได้เสียในธุรกรรมนั้น
และติดตามให้มีการปฏิบัติตามเงื่อนไขที่ตกลงกันไว้

บริษัทมีการทบทวนนโยบายและระเบียบปฏิบัติจากผู้บริหารระดับสูงอย่างสม่ำเสมอ
กำกับดูแลให้ดำเนินการตามแนวทางที่กำหนดและมีประสิทธิภาพ ตามกฎระเบียบของบริษัท
และการควบคุมที่เพียงพอเหมาะสม
นอกจากนี้ฝ่ายตรวจสอบภายในจะยังคงเน้นกระบวนการประเมินการควบคุมด้วยตนเอง (Control
Self- Assessment)เพื่อให้เกิดการพัฒนาอย่างต่อเนื่องในทุกหน่วยงาน
ทั้งนี้เพื่อให้สามารถปรับปรุงการบริหารงานและการปฏิบัติงานอย่างสม่ำเสมอ
เพื่อลดโอกาสที่จะเกิดความเสี่ยงและป้องกันการทุจริตที่อาจเกิดขึ้น

ระบบสารสนเทศ และการสื่อสารข้อมูล

ในปี 2552 บริษัทได้เปิดเผยข้อมูลของบริษัททั้งภาคภาษาไทยและภาคภาษาอังกฤษที่มีความถูกต้อง
ครบถ้วน โปร่งใส เชื่อถือได้ และทันเวลา ทั้งรายงานข้อมูลทางการเงิน และข้อมูลทั่วไป
ตลอดจนข้อมูลสำคัญที่มีผลต่อกระบวนการพิจารณาประกอบการตัดสินใจของผู้ถือหุ้น ผู้ลงทุน กรรมการ
ผู้บริหาร และผู้มีส่วนได้ส่วนเสียของบริษัท
โดยกำหนดในหนังสือนัดประชุมและเอกสารประกอบการประชุมล่วงหน้าก่อนวันประชุมทุกครั้งไม่น้อยกว่า
7-14 วัน และเผยแพร่ข้อมูลข่าวสารต่างๆ ในรายงานประจำปี แบบแสดงรายการข้อมูลประจำปี
(แบบ 56-1) ใน Website ของบริษัท และผ่านช่องทางและสื่อการเผยแพร่ข้อมูลต่างๆ
ของตลาดหลักทรัพย์ เพื่อให้ผู้ถือหุ้นสามารถตรวจสอบความเหมาะสมในการปฏิบัติหน้าที่ของกรรมการ
และผู้บริหารได้ ตลอดจนให้ความสำคัญการควบคุมระบบสารสนเทศ
ให้เอื้ออำนวยต่อการปฏิบัติงานและการบริหาร
ควบคุมการเข้าถึงข้อมูลให้เป็นไปตามขอบเขตการปฏิบัติงานที่บริษัทกำหนด และจัดให้มีการตรวจสอบ
เพื่อให้มั่นใจว่าการควบคุมข้อมูลเข้า (Input Control) การประมวลผลข้อมูล การบันทึกรายการ
(Processing Control) การควบคุมผลลัพธ์/รายงาน (Output Control) ครบถ้วนถูกต้อง
และเกิดประสิทธิภาพ สอดคล้อง ทันเวลาตามกฎระเบียบที่เกี่ยวข้อง
และเอื้อประโยชน์เพื่อการบริหาร การตัดสินใจอย่างมีประสิทธิภาพ

ระบบการติดตามผล

คณะกรรมการบริหารจะติดตามผลการปฏิบัติของฝ่ายบริหารอย่างสม่ำเสมอ
โดยจัดให้มีการประชุมระดับผู้บริหารของหน่วยงานในแต่ละสายงาน 1-4 ครั้งต่อเดือน
ประชุมผู้บริหารระดับสูงทุกเดือน เพื่อเปรียบเทียบผลการดำเนินงานกับเป้าหมาย
และแผนงานของทุกหน่วยงานที่ได้กำหนดไว้
เพื่อประเมินประสิทธิภาพและประสิทธิผลของการปฏิบัติงาน
และดำเนินการแก้ไขภายในระยะเวลาที่เหมาะสมและทันท่วงที โดยในปี 2552
บริษัทได้นำระบบการประเมินผลงานโดยตัวชี้วัดผลการดำเนินงาน (KPI)
มาใช้กับหน่วยงานผู้บริหารและพนักงานบางหน่วยงานอย่าง

ต่อเนื่อง โดยพัฒนาระบบการประเมินให้เพิ่มมิติของการประเมินผลให้มีมุมมองรอบด้าน
ซึ่งสามารถวัดผลการ

ดำเนินงานของแต่ละหน่วยงานและแต่ละคนได้อย่างเป็นรูปธรรมและชัดเจนมากยิ่งขึ้น
เพื่อให้สอดรับกับวิสัยทัศน์ พันธกิจ และกลยุทธ์ทางธุรกิจที่กำหนดไว้

นอกจากนี้ยังกำหนดให้ฝ่ายตรวจสอบภายในของบริษัทมีความเป็นอิสระในการทำหน้าที่ตรวจสอบและประเมินผล
โดยกำหนดให้มีระบบการติดตามผลของโครงการตรวจสอบแต่ละโครงการอย่างใกล้ชิด
โดยได้กำหนดไว้ในแผนงานตรวจสอบประจำปีของฝ่ายตรวจสอบภายใน
และรายงานผลตรงต่อคณะกรรมการตรวจสอบ เพื่อ

ผลักดันให้มีการปรับปรุงแก้ไขตามข้อเสนอแนะ เพื่อมิให้เกิดข้อบกพร่อง
ที่อาจมีผลกระทบต่อกระบวนการทำงาน ชื่อเสียง และฐานะการเงินของบริษัท อย่างมีนัยสำคัญ
ทั้งนี้เพื่อสร้างความเชื่อมั่นต่อการกำกับดูแลกิจการ การควบคุมภายใน
รวมทั้งจริยธรรมทางธุรกิจของบริษัท
ให้มีความชัดเจนโปร่งใสและเกิดประโยชน์สูงสุดต่อผู้ถือหุ้นอย่างแท้จริง